Snæfell og Skallagrímur að hefja keppni í Lengjubikarnum Körfuboltavertíðin í meistaraflokkum karla og kvenna hófst á nýjan leik í byrjun vikunnar þegar keppni hófst í Lengjubikarnum . Keppni í bikarnum fór áður fram samhliða Íslandsmótinu en ákveðið var á síðasta ári að hún skildi leikin í aðdraganda Íslandsmótsins , sem hefst í október . Þrjú lið af Vesturlandi taka þátt í bikarnum að þessu sinni , karla - og kvennalið Snæfells í Stykkishólmi og karlalið Skallagríms í Borgarnesi . Kvennalið Snæfells ríður fyrst á vaðið og leikur sinn fyrsta leik í kvöld þegar það mætir Fjölni á útivelli í Reykjavík . Snæfellskonur leika í B-riðli í bikarnum ásamt fjórum öðrum liðum en leikin er tvöföld umferð . Auk Snæfells og Fjölnis eru Haukar , KR og Njarðvík í B-riðli . Keppt er í tveimur riðlum en efstu liðin í hvorum riðli komast áfram í úrslitaleik . Keppni Lengjubikars karla fer fram í fjórum riðlum og leikur Skallagrímur í C-riðli en Snæfell í D-riðli . Fjögur lið eru í riðlunum og komast tvö efstu áfram í úrslitakeppni . Fyrstu leikir Vesturlandsliðanna fara fram á föstudaginn . Þá halda Borgnesingar til Hveragerðis og leika gegn Hamri á meðan Hólmarar halda suður í Breiðholt og etja kappi við ÍR . Í riðli með Skallagrími og Hamri eru KFÍ og Stjarnan , en með Snæfelli og ÍR eru Breiðablik og KR .